Omnia verkoop belang in Umongo | Landbou
Omnia Holdings gaan sy aandeel in Umongo Petroleum verkoop.
Dit kan die groep 'n beraamde R1 miljard in die sak bring. In 2017 het Omnia R637 miljoen betaal vir 'n belang van 90% in Umongo Petroleum, wat onder meer brandstofbymiddels en olieprodukte soos smeermiddels verskaf.
Omnia Holdings is 'n gediversifiseerde maatskappy met belange in die landbou-, mynbou- en chemiese sektor. In 'n verklaring sê Omnia hy en sy minderheidsvennoot in die Umongo-transaksie, Autumn Storm, sal steeds 'n aandeel van 10% behou, onderhewig aan 'n opsie van twee jaar. Indien hy in dié tydperk die opsie uitoefen om te verkoop, sal dit 'n verdere kontantinspuiting van R86 miljoen tot R105 miljoen oplewer.
Die res van die aandele word deur Orkila Suid-Afrika, 'n filiaal van Azelis S.A., gekoop. Azelis is 'n internasionale diensverskaffer in die sektor vir chemiese spesialiteitsprodukte en voedselbestandele.
Die transaksie sal waarde vir aandeelhouers skep, sê mnr. Seelan Gobalsamy, uitvoerende hoof van Omnia. "Die opbrengs van die transaksie verteenwoordig 'n uitstekende kontantwins en sal ons kapitaalposisie verder verstewig." Die maatskappy het volgens Gobalsamy nou die keuse om die kapitaal wat hy deur die transaksie verkry, aan nuwe groeigeleenthede te bestee of om dit aan aandeelhouers terug te gee.
Omnia se aandeelhouers is vanjaar ruimskoots vir hul geduld beloon. In vorige boekjare is ondernemings soos Umongo Petroleum en Oro Agri verkry, terwyl Omnia Holdings se nuwe nitrofosfaataanleg gebou is, wat heelwat finansieringskoste meegebring het. Dít alles, tesame met ongunstige marktoestande, het 'n groot skuldlas op die maatskappy geplaas. Hierna het die maatskappy 'n regte-uitgifte van R2 miljard in September 2019 voltooi en sy langtermynskuld is in Desember 2019 geherstruktureer. Die verkoop van Oro Agri en die goeie winste wat in die 2020-'21-boekjaar behaal is, het die skuldprobleme uitgewis. Aandeelhouers het 'n dividend van 200c per aandeel ontvang, asook 'n spesiale dividend van 400c per aandeel uit die wins wat met die verkoop van Oro Agri behaal is.
Die Umongo-transaksie is onderhewig aan goedkeuring deur die Mededingingskommissie. Aandeelhouers sal einde Maart 2022 meer besonderhede kry oor hoe die maatskappy die bykomende kapitaal gaan aanwend.